Къэралым и зыужьыныгъэм и пщалъэ
Илъэс зыбжанэ хъуауэ ди къэралым щагъэлъапIэ Унагъуэм, лъагъуныгъэм, зэхуэпэжыным я урысейпсо махуэр. УФ-м и Федеральнэ Зэхуэсым и Къэрал Думэм и депутатхэм 2008 гъэм къыхалъхьауэ щыта а махуэшхуэр цIыху куэдым яфIэфIу яIэт, унагъуэм илъын хуей зэкъуэтыныгъэм, зэгурыIуэныгъэм, лъагъуныгъэм я нэщэнэ ипэжыпIэкIэ хъуауэ.
ЗАГС-м и IэнатIэхэм бадзэуэгъуэм и 8-м щрагъэкIуэкI хабзэ гуфIэгъуэ зэхыхьэхэм унагъуэ насыпыфIэхэм, быныфIэхэм тыгъэ хуащI а удз дахэ цIыкIур. Гуапагъэрэ хуабагъэкIэ гъэнщIа а махуэшхуэр йохьэ пщIэрэ нэмысрэ, зэгурыIуэныгъэрэ гулъытэрэ зэрылъ дэтхэнэ унагъуэми.
КъытщIэхъуэ щIэблэр, ныбжьыщIэхэмрэ щIалэгъуалэмрэ лъэпкъ хабзэмрэ нэмысымрэ тету гъэса хъун папщIэ сакъыу тхъумэн хуейщ игъащIэми къыддекIуэкI хабзэ дахэ-хэр, щэнхабзэр, махуэшхуэхэр, дызэрыгушхуэ нэгъуэщI лъэпкъ хъу- гъуэфIыгъуэхэр. Абыхэм ящыщщ унагъуэр — жылагъуэр зэрызэхэт Iыхьэ цIыкIур. Унагъуэращ цIыху гъащIэм и щIэдзапIэу ялъытэр. Аращ лъагъуныгъэм, пщIэм, нэмысым, зэгурыIуэныгъэм, зэдэIэпыкъужыныгъэм я лъабжьэ быдэ гъэтIылъа щыхъур. Унагъуэм и зэIузэпэщыныгъэрщ къэралым бгъэдэлъ зыужьыныгъэр къызэралъытэр.
Ди гуапэ зэрыхъущи, Къэбэрдей-Балъкъэрым ди мащIэкъым пщIэ зыхуэпщI, щапхъэ зытепх хъуну унагъуэфIхэр. Апхуэдэ унагъуэ дахэхэр махуэшхуэм ипэ къихуэу щагъэлъэпIащ республикэм и щIыналъэхэм къыщызэрагъэпэща гуфIэгъуэ пшыхьхэм. ЩIыпIэ администрацэхэм я лэжьакIуэхэмрэ ЗАГС-м и IэщIагъэлIхэмрэ зыхэт а зэIущIэхэм унагъуэ дахэ зыухуа, щIэб-лэ екIу къызыщIэхъуа зэщхьэгъусэхэр щагъэлъэпIащ, «Яку дэлъ лъагъуныгъэм, зэрызэхуэпэжым папщIэ» медалхэр, щIыхь, фIыщIэ тхылъхэр щратащ, саугъэт лъапIэхэмкIэ щегуэпащ. Апхуэдэ унагъуэхэм ис цIыхухэм я зэфIэкI псори ирахьэлIэ ди республикэм и зыужьыныгъэм, ехъулIэныгъэм.
МахуэшхуэмкIэ гуапэу дохъуэхъу ар зыхуэгъэза цIыху псоми. Дэтхэнэми фи унагъуэхэм лъагъуныгъэ, насып, зэгурыIуэныгъэ илъу куэдрэ фыпсэуну ди гуапэщ.
ЖЫЛАСЭ Маритэ.
